Liberal Alliance og Konservative er langt fra perlevenner. Det skinner igennem selv på Erik Ninn-Hansens dødsdag

'En gemen forbryder.'

Så barske ord sætter Liberal Alliances Lars Dueholm, der er partiets førstemand på Københavns Rådhus, på Erik Ninn-Hansen, der døde 92 år gammel i dag. LA-politikerne ser nemlig ingen grund til at håndtere Ninn-Hansens eftermæle med fløjlshandsker.

Det var ellers lige præcis, hvad De Konservatives leder, Søren Pape Poulsen, gjorde tidligere i dag.

Han nævnte ikke Tamil-sagen med et eneste ord i sit mindeord for den tidligere justitsminister, der ellers som den første minister siden 1910 blev dømt ved en rigsretssag.

Se også: K-formand ignorerer Ninn-Hansens forbrydelse

– Søren Pape forbigår Tamil-sagen. Hvorfor er det et problem?

– Det er bemærkelsesværdigt og historieløst, at man hædrer en person, som bevidst og strafbart har tilsidesat gældende lov og ret. Det var det, han blev dømt for. Hvis det er den alen, vi måler også nulevende politikere med, så er der ikke forskel på os og de værste bananrepublikker, siger Lars Dueholm.

– Jeg troede, man skulle tale pænt om de døde?

– Selvfølgelig skal man behandle nyligt afdøde med respekt af hensyn til deres familie. Men i forhold til deres politiske gerninger og resultater, der bliver man nødt til at sige, at det er en meget vigtig del af historien omkring Ninn-Hansen, at han var forbryder. Han valgte som uddannet advokat og jurist at se bort fra loven.

De barske ord blev i går mødt med harme fra Rasmus Jarlov, som sidder i Borgerrepræsentationen for Konservative.

– Hvor er det upassende, at du som politisk leder for LA i København skriver så led en kommentar, skrev Jarlov på Facebook.

Kostede Schlüter jobbet

Eksperterne er dog ikke i tvivl om, at Tamil-sagen vil stå tilbage som dét, man vil huske Erik Ninn-Hansen for.

– Uden sammenligning i øvrigt husker vi kun den tidligere amerikanske præsident Richard Nixon for Watergate. Man kan frygte, det samme vil ske i forhold til Erik Ninn-Hansen. Forud for det havde han ellers haft en 40 års politisk karriere, siger journalist og forfatter Mikkel Faurholdt, der har skrevet bogen ’Ninn – historien om Erik Ninn-Hansen’.

Historiker Lars Hovbakken Sørensen har samme vurdering.

– Det er var hans skyld, at Schlüter holdt op med at være statsminister. Det er hovedhistorien om Erik Ninn-Hansen og årsagen til, at han er interessant, fastslår han.

Se også: Lykketoft: Ninn-Hansen var stor og tragisk skikkelse

Se også: Derfor var Ninn-Hansen historisk

Se også: Erik Ninn-Hansen er død